Pistonsi bolji od 76ersa (15/3/03) - 2004-03-15
Iverson nije ulazio u igru, iako je izjavio da je spreman
Toronto Raptorsi svladali su Atlanta Hawkse 101 – 84. Vince Carter ubacio je 17 od svoja 32 poena u prvoj četvrtini, a Jalen Rose je postigao 16 od svoja 23 ubačaja u posljednjoj četvrtini. Dovoljno za tek treću pobjedu Raptorsa u 16 utakmica. Detroit Pistonsi nadigrali su Philadelphia 76erse kojima su dopustili tek 69 koševa. Najbolji igrač Philadelphie, Allen Iverson, nije ulazio u igru premda je rekao da je fizički spreman. Izgleda da je na pomolu sukob Iversona i privremenog trenera 76ersa Chrisa Forda. Cleveland Cavaliersi su nastavili niz pobjeda kojim bi mogli osigurati nastup u doigravanju. Šestu pobjedu zaredom izborili su nad vodećom ekipom Istoka, Indiana Pacersima 107 - 104. LeBron James je postigao 26 koševa za svoju ekipu. Zanimljivo je da Cavaliersi nisu postigli koš u posljednje tri minute i 24 sekunde. New York Knicksi su ostvarili pravi podvig protiv Milwaukee Bucksa koje su svladali 103 – 100. U trećoj četvrtini Bucksi su vodili sa čak 26 poena, ali ni to im nije bilo dovoljno za pobjedu. Toni Kukoč je za 20 minuta postigao sedam koševa. Jedno od većih iznenađenja priredili su Portland Trail Blazersi koji su ponovno nadigrali Minnesota Timberwolvese. U međusobnim odmjeravanjima snaga Portland je ove sezone tri puta pobjeđivao Minnesotu. Trenutno najbolja ekipa Zapada, Sacramento Kingsi, iskazali su dobru formu protiv San Antonio Spursa koji su igrali bez svog najboljeg igrača Tima Duncana. U Miamiu, pak, domaća ekipa Heat slavila je pobjedu nad New Jersey Netsima, 104 – 95.